Pål Steigan

Pål Steigan (født 31. mai 1949 i Oslo) er en norsk tidligere politiker, industriarbeider, forlagsredaktør, forfatter, aktivist, blogger og selvstendig næringsdrivende innenfor områdene kultur og informasjonsteknologi. Steigan var partileder i Arbeidernes Kommunistparti (marxist-leninistene) (AKP m-l) fra 1975 til 1984, og i Rød Valgallianse (RV) fra 1975 til 1979. Sammen med Trond Øgrim medvirket han ved etableringen av månedsskriftet Klassekampen i 1969, og AKP utviklet i hans ledertid i 1977 publikasjonen til en dagsavis. Senere etablerte han sitt eget nettsted Steigan.no. Steigan har også etablert og drevet ulike virksomheter innen kulturbransjen.


== Bakgrunn og virke ==
Pål Steigan er sønn av filmprodusent Oliver Schjerven Steigan og Helga Borgny Schjelderup Dynna. Steigan vokste opp på Ulsrud og Høyenhall i Oslo. Han gikk realskole og gymnas på Teisen skole, som var kjent for sitt radikale miljø.Høsten 1968 ble Steigan immatrikulert ved Universitetet i Oslo. På grunn av sitt politiske virke var han ingen aktiv student, men han endte opp med en mellomfagseksamen i histore i 1971. Han begynte så som transformatorvikler ved elektrobedriften ASEA Per Kure på Hasle, der han var inntil han ble valgt til formann i AKP(m-l). Dette vervet hadde han fram til 1984.
Fra 1985 til 1999 arbeidet Steigan som forlagsredaktør og systemkonsulent i Cappelen forlag, der han i en årrekke sto ansvarlig for utgivelsen av Caplex. Han var også ansvarlig for utgivelsen av Europas første leksikon på CD-ROM i 1987 og Nordens første multimedia-leksikon i 1991.I 1999 etablerte Steigan selskapet Artemisia AS som har levert konsulenttjenester i forbindelse med IT-strategi til blant andre Statens informasjonstjeneste, Norsk språkråd, Verdikommisjonen, Telenor, NRK og Norad. Han har vært leder av Forum for Kultur og Multimedia siden 2000. Steigan har også vært styremedlem i web-TV-selskapet VISP AS. 
Fra 2002 har han vært involvert i driften av Parkteatret i Oslo.


== Politikk ==
På Teisen skole kom Steigan fra 1965 inn i miljøet rundt SUF-laget på Bryn/Hellerud, sammen med blant andre Tron Øgrim, Jorun Gulbrandsen, Astor Larsen, Klaus Hagerup og Harald Are Lund. Fra januar 1966 var han medlem i laget, som da var i ferd med å utvikle seg til å bli en revolusjonær, marxistisk-leninistisk og maoistisk opposisjon innen Sosialistisk Folkepartis ungdomsorganisasjon. Denne opposisjonen fikk stor fremgang utover i 1967. De fikk kontrollen i Oslo/Akershus SUF, der Steigan fikk varaplass i fylkesstyret. På landsmøtet samme høst ble han også valgt til varamedlem til landsstyret.I 1969, etter bruddet mellom ungdomsorganisasjonen SUF og Sosialistisk Folkeparti (SF), ble han valgt til ny formann for SUF, et verv han hadde i to år. I 1970 ble han valgt inn i ledelsen for Marxist-Leninistiske Grupper, forløperen til AKP(m-l), og i august 1975 overtok han som AKP-formann etter Sigurd Allern. 
Steigan hadde dette vervet frem til han frasa seg gjenvalg til sentralstyret i 1984, og ble med dette AKPs siste mannlige leder. Frem til 1979 var han i egenskap av dette også leder for Rød Valgallianse. Han sto også som redaktør for partiets teoretiske tidsskrift Røde Fane mellom 1970 og 1973, samt i årene 1981–1983.
Etter at han gikk av som partiformann skrev Steigan boka På den himmelske freds plass – om ML-bevegelsen i Norge. Han har senere skrevet flere bøker, hvorav Veiskille fra 1990 er Norges første systematiske økomarxistiske verk. Han har også jevnlig bidratt til Røde Fane og andre revolusjonære publikasjoner, og var medlem av AKP frem til partiet ble slått sammen med RV til Rødt.
Som formann for AKP(m-l) sto Steigan sentralt i en rekke politiske saker på 1970-tallet. Han er en av få vestlige personer som har møtt både Mao Zedong, Enver Hoxha og Pol Pot, og han var i 1976 en av fire ml-ere som var valgt som delegat på LO-kongressen.


=== Forholdet til Røde Khmer ===
I ettertiden er det særlig AKPs støtte til Røde Khmer i Kambodsja, og Steigans rolle i dette, som har vært omtalt. Statsviteren Bernt Hagtvet har hevdet at «Pål Steigan må personlig stå til rette for det som skjedde». Deres maoistiske retorikk bidro til en særlig interesse fra AKP(m-l)s side, og blant andre Steigan dro på studietur til Kambodsja, der han i 1978 møtte Pol Pot.Da anklager om folkemord begynte å komme mot Røde Khmer ble ikke disse anklagene tatt alvorlig av Steigan og AKP, ifølge Steigan fordi han hadde erfaring med at tilsvarende anklager blant annet i Vietnam hadde vært grunnløs propaganda. Da Vietnam i 1979 invaderte Kambodsja sto Steigan sammen med det meste av det politiske Norge, med unntak av Norges Kommunistiske Parti som åpent støttet invasjonen, i sin støtte til Røde Khmer som den legitime representanten for Kambodsja.I På den himmelske freds plass skrev Steigan om erfaringene fra Kambodsja, der han anslo dødstallene til å ligge mellom 50 000 og 300 000, anslag som på det tidspunktet kom fra henholdsvis Central Intelligence Agency og Amnesty International og som Steigan omtalte som «uhyggelige tall». Blant annet dette bidro til anklager fra blant andre Hagtvet om at Steigan bidro til å relativisere folkemordet i Kambodsja. I samme bok omtalte han også deler av Røde Khmers aktivitet som terrorisme. Etter hvert som omfanget av folkemordet i Kampuchea har blitt mer kjent, har Steigan omtalt dette som «uhyrlig» og «diametralt motsatt av det vi trodde og hadde håpet på». Han har også skrevet at det Røde Khmer sto for, ikke har noe med marxisme å gjøre.


=== Kina og Mao ===
Pål Steigan møtte som SUF-leder Mao Zedong, og kulturrevolusjonen i Kina var en viktig faktor bak SUFs og Steigans radikalisering. Etter Maos død støttet AKP de nye makthaverne med Dèng Xiǎopíng i spissen, og Steigan skrev i 1983 en artikkel i Røde Fane der han leverte en omfattende ideologisk kritikk av kulturrevolusjonen og omtalte prinsippene bak den som umarxistiske. AKP beholdt for øvrig båndene til Kina i hele Steigans ledertid, og de ble ikke endelig brutt før massakren på Den himmelske freds plass i 1989.


== Steigan.no ==
Steigan driver nettstedet Steigan.no, som han startet opp i forbindelse med boken Sammenbruddet som ble publisert i 2011. Fra januar 2014 utviklet han bloggen til et elektronisk tidsskrift, en «fullverdig nettavis» med fokus på «seriøs, kritisk og etterrettelig journalistikk, med allsidige politiske og økonomiske avsløringer av imperialisme og krig, utbytting, undertrykking og miljøtrusler», ifølge egenomtalen.Nettstedet Steigan.no har fått omfattende kritikk fra flere hold, blant annet fordi nettstedet sprer konspirasjonsteorier om at Bill Gates påvirker og smører verdens medier, at Bashar al-Assad ikke har gasset sivile under borgerkrigen i Syria, og at 5G-stråling påvirker sykdom. Faktasjekk-nettstedet Faktisk.no konkluderte i mai 2020 at påstander om Bill Gates kontrollerer vaksineorganisasjonene var feilaktige. Steigan hevdet i sitt tilsvar at Faktisk.no misforsto hvordan eierskapsmakt utøves, og at det slettes ikke var behov for et flertall for å ha en kontrollerende posisjon. Steigan mente dessuten at faktasjekkerne var inhabile ved å peke på at Faktisk.no  tilhører stiftelsen The Poynter Institute for Media Studies som er ett av mange undersøkende medier som har mottatt pengestøtte fra Bill & Melinda Gates Foundation.I mai 2021 skrev Steigan på nettstedet sitt at vaksiner mot 
Covid-19 har ført til 10.000 dødsfall og at over 400.000 personer har blitt skadet i EU. Faktisk.no analyserte utspillet i ettertid, og kom til den konklusjonen at antagelsene om dødsfall var «helt feil» og basert på en misforståelse av tall fra et EU-kontor.Ifølge Ronny Kjelsbergs kronikk i Klassekampen har Steigan.no formidlet teorier om at vestlig etterretning står bak IS. Steigan skrev i sitt tilsvar at Kjelsberg hadde misforstått poenget, hvilket var at «etterretningsorganisasjonene har mistet kontrollen over de monstrene de har skapt» i forbindelse med den afghansk-sovjetiske krigen.Steigan har også uttalt at mangemilliardæren George Soros utgjør en farlig innflytelse rundt om i verden, hvilket har blitt tolket og kritisert som et uttrykk for en antisemittisk konspirasjonsteori. Nettstedet er kjent for å tiltrekke seg antisemittisme i kommentarfeltet. En rapport fra Institutt for samfunnsforskning konkluderte med at Steigan selv ikke hadde lagt ut antisemittiske kommentarer, men at den kritiske innstillingen til Israel åpnet for antisemittiske innlegg under dekke av Israel-kritikk.Steigan har søkt om medlemskap i Norsk Redaktørforening, men fikk avslag. Avslaget var begrunnet med at styret i Redaktørforeningen ikke ser på Steigan.no som en nettavis for fri og uavhengig publisering av nyheter, aktuell informasjon og debatt, men at det i stedet er en aksjonistisk nettside som i ikke forholder seg til alminnelige journalistiske prinsipper. Steigan hevder på sin side at Norsk Redaktørforening er ukritiske, servile og en sekt av rettroende propagandister John Færseth beskrev i boken Fyrtårnet i øst Steigan som en plattform for prorussisk desinformasjon og propaganda i Norge. Faktisk.no skrev at Steigan er del av et høyreradikalt ekkokammer på internett. I 2022 beskrev Faktisk.no Steigan som «den største sprederen av russisk-kontrollert innhold» i Norge. Generalsekretær i Rødt Benedikte Pryneid Hansen sa at partiledelsen i Rødt mener Steigan formidler «ensidig russisk krigspropaganda, driver med konspirasjonstenkning, fremmer rasisme og transfobi».Før og under Russlands invasjon av Ukraina 2022 publiserte Steigan.no innhold til støtte for Russland. Få dager før det russiske angrepet publiserte Steigan.no en kommentar der det ble hevdet at Ukraina var fast bestemt på å sette i gang krig. Ifølge Faktisk.no har kildene brukt av Steigan.no klare koblinger til Russlands statsapparat og deres publikasjoner. Mellom januar 2021 og mars 2022 sto nettstedet for 87 prosent av bruken av kilder som «åpenbart tilhører russiske myndigheter» blant norske alternative medier.Kari Jaquesson, Arne Treholt og Rødt-politikeren Per-Gunnar Skotåm er blant aksjonærene i selskapet Mot Dag AS som står bak Steigan.no. Skotåm trakk seg i 19. april 2022 fra landsstyret i partiet Rødt fordi Skotåm mente kritikken av og oppmerksomheten om hans rolle var skadelig for partiet. Skotåm uttalte 23. april at Steigan.no har publisert materiale med rasistisk tilsnitt og materiale med opphav hos russiske myndigheter uten tydelig kildeangivelse. Nei til EU tok i mai 2022 avstand fra Steigan.no og uttalte at «nettstedet sprer konspirasjonsteorier, vaksinedesinformasjon, antisemittisme og unnskyldninger for Russlands invasjon av Ukraina».


== Kronologisk oversikt ==
1965 Medlem av Sosialistisk ungdomsforbund (SUF)
1968 Examen artium fra Teisen gymnas
1968 Medlem av SUFs sentralstyre
1968–1971 student
1969–1971 formann i SUF(m-l)
1971–1975 fabrikkarbeider, Asea-Per Kure i Oslo
1975–1979 formann i RV
1975–1984 formann i AKP(m-l)
1985–1999 leksikonredaktør i J.W. Cappelens Forlag
1999–2012 Daglig leder av rådgivningsfirmaet Artemisia AS
2001 Leder av Forum for Kultur og multimedia (FKoMM), nå Amfora – Art and Media Forum
2002 Grunnla sammen med Geir Johnson Parkteatret Scene AS
2004 Daglig leder i Grünerløkka Kulturhus as (Parkteatret)


== Bibliografi ==
Steigan, Pål (2017). Steigans lille røde. Oslo: Ford Forlag. ISBN 978-82-93512-01-1. 
Steigan, Pål (2014). Blod, olje og våpen – Norsk imperialisme. Oslo: Rødt. ISBN 978-82-91778-79-2. 
Steigan, Pål (2013). En folkefiende. Oslo: Aschehoug. ISBN 9788203292606. 
Steigan, Pål (2011). Sammenbruddet. Oslo: Spartacus. ISBN 82-43006-20-6. 
Steigan, Pål (2004). Iran : mullakapital og geopolitikk. Oslo: Arbeidernes kommunistparti. ISBN 82-91778-39-6. 
Steigan, Pål og Austbø, Kari (2001). Det store spillet - enda en gang : geopolitikk og olje ved Kaspihavet. Oslo: AKP. CS1-vedlikehold: Flere navn: forfatterliste (link)
Ustvedt, Yngvar og Steigan, Pål (1999).  Yngvar Ustvedt og Pål Steigan, red. Dette er Norge : radioens århundre 1900-2000. Oslo: Norsk rikskringkasting / Cappelen. ISBN 82-02-17053-2. CS1-vedlikehold: Flere navn: forfatterliste (link) [CD-ROM]
Steigan, Pål (1998). Kina 1999 - quo vadis?. Oslo: Arbeidernes kommunistparti. ISBN 82-91778-12-4. 
Steigan, Pål (1997).  Pål Steigan, red. Caplex : leksikon, atlas, tabellverk. Oslo: Cappelen. ISBN 82-02-15990-3, ISBN 82-02-17668-9. 
Steigan, Pål og Larsen, Astor (1995). Indonesia - en ny tiger?. Oslo: Internasjonalt utvalg i AKP. ISBN 82-992848-5-6. CS1-vedlikehold: Flere navn: forfatterliste (link)
Steigan, Pål (1995).  Pål Steigan, red. Verdenslitteraturen : minileksikon. Oslo: Cappelen. ISBN 82-02-15964-4. 
Borch, Christian og Steigan, Pål (1992). De styrer verden : 1992-1993 : biografiske nærbilder av 45 ledende politikere fra hele verden. Oslo: Boksenteret. ISBN 82-7683-000-5. CS1-vedlikehold: Flere navn: forfatterliste (link)
Steigan, Pål (1992). Vargtid, eller Myten om en fredelig verdensorden. Oslo: Oktober. ISBN 82-7094-590-0.  [Oktobers grønne serie]
Steigan, Pål (1990). Veiskille : finnes det noen vei ut av miljøkrisa?. Oslo: Oktober. ISBN 82-7094-519-6.  [serien Oktober 90]
Steigan, Pål (1985). På den himmelske freds plass : om ml-bevegelsen i Norge. Oslo: Aschehoug. ISBN 82-03-15179-5, ISBN 82-7350-020-9. 
Steigan, Pål (1982). Svar på tiltale : forsvar av marxismen. Oslo: Oktober. ISBN 82-7094-316-9. 
AKP(m-l), Steigan, Pål (1981). Kapitalisme - sosialisme : studiebok fra AKP(m-l). Oslo: Oktober. ISBN 82-7094-303-7. CS1-vedlikehold: Flere navn: forfatterliste (link)
Steigan, Pål og andre (1980). Krig i vår tid. Oslo: Oktober. ISBN 82-7094-268-5.  [Oktober rapport]
Allern, Sigurd; Steigan, Pål og andre (1974). Hvor går SV ? : reform eller revolusjon. Oslo: Oktober. ISBN 82-7094-065-8. CS1-vedlikehold: Flere navn: forfatterliste (link)
Lenin, V.I.; Steigan, Pål (1973).  Pål Steigan, red. Om valgtaktikk. Oslo: Oktober. ISBN 82-7094-054-2. CS1-vedlikehold: Flere navn: forfatterliste (link)


== Referanser ==


== Kilder ==
Norsk elektronisk innhold og tjenester – dokument fra Odin.no
Yohan Shanmugaratnam (15. juli 2004). «Reiser i rosens navn». Klassekampen: 6-7.  «sommerintervju»
Henrik Vogt (17. august 2003). «Agurkdebatter er verst». Dagsavisen: 39.  «Sommerintervju»
Pål Steigan (1985). På den himmelske freds plass. Oslo: Aschehoug. ISBN 82-03-15179-5. 
Håkon Kolmannskog (Våren 2006). Ideologisk leiarskap i den norske ml-rørsla (PDF) (Hovedoppgave). Universitetet i Oslo. 


== Eksterne lenker ==
Offisielt nettsted 
(no) Parkteatret Scene
(no) Artemisia AS